Miss Universe 2017

Ang Miss Universe 2017 ay ang ika-66 na edisyon ng Miss Universe pageant, na ginanap sa The AXIS sa Planet Hollywood, Las Vegas, Nevada, sa Estados Unidos noong Nobyembre 26, 2017. 

Pagkatapos ng kompetisyon, kinoronahan ni Iris Mittenaere ng Pransiya si Demi-Leigh Nel-Peters ng Timog Aprika bilang Miss Universe 2017. to ang pangalawang tagumpay ng Timog Aprika sa kasaysayan ng kompetisyon. Nagtapos bilang first runner-up si Laura González ng Kolombya, habang nagtapos bilang second runner-up si Davina Bennett ng Hamayka. 

Mga kandidata mula sa 92 mga bansa at teritoryo ang lumahok sa kompetisyong ito. Pinangunahan nina Steve Harvey at Ashley Graham ang kompetisyon, samantalang sina Carson Kressley at Lu Sierra ang nagsilbing mga expert analyst. Nagtanghal si Fergie at Rachel Platten sa edisyong ito. Itinampok rin sa edisyong ito ang pagbabalik ng Phoenix Mikimoto crown, na huling ginamit noong 2008 matapos na idinemanda diumano ng WME/IMG ang Diamond International Company dahil sa paglabag nito sa kontrata noong Agosto 2017.

Kasaysayan

Lokasyon at petsa ng kompetisyon 
Ipinaalam ng pambansang direktor ng Miss Universe Australia na si Troy Barbagallo sa Herald Sun na nagsumite ito ng alok sa IMG para idaos sa Australya ang susunod na dalawang edisyon ng kompetisyon kung saan ang mga lungsod ng Sydney at Melbourne ay nakita bilang mga potensyal na host city.

Noong Mayo 25, 2017, inihayag ng Kagawaran ng Turismo ng Pilipinas na iminungkahi ng Miss Universe Organization na idaos muli ang kompetisyon sa Pilipinas matapos isagawa ang ika-65 edisyon ng kompetisyon noong Enero. Ikinatuwa ng Miss Universe Organization ang pagdaos ng nakaraan edisyon ng kompetisyon sa Pilipinas, at sinabing nangibabaw ang pageant sa mga pre-event ng Super Bowl. Subalit, noong Hunyo 22, 2017, inanunsyo ng noo'y Kalihim ng Turismo na si Wanda Tulfo-Teo na hindi idaraos ang kompetisyon sa Pilipinas at sa halip ay isasaalang-alang ang pagsasagawa ng kompetisyon sa susunod na edisyon.

Noong Mayo rin, nakipag-ugnayan ang mga kinatawan ng Miss Universe Organization sa pinuno ng Hawaii Department of Tourism na si Rick Fried upang idaos ang kompetisyon sa Honolulu, Hawaii. Subalit, noong Hulyo 26, kinumpirma ng Miss Universe Organization na hindi idaraos ang kompetisyon sa Honolulu dahil sa hindi maaaring gamitin ang Neal S. Blaisdell Center kung saan gagamitin sana para sa kompetisyon. Noong Setyembre 28, kinumpirma ng Miss Universe Organization na ang kompetisyon ay gaganapin sa The AXIS sa Planet Hollywood, Las Vegas, Nevada sa Nobyembre 26, 2017.

Pagpili ng mga kalahok 
Ang mga kalahok mula sa 92 mga bansa at teritoryo ay napili upang lumahok sa kompetisyon. Labing-apat na kandidata ang nailuklok upang kumatawan sa kanilang bansa/teritoryo at tatlong kandidata ang napili matapos ang pag-urong ng orihinal na kalahok.

Iniluklok ang third runner-up ng Miss Belgium 2017 na si Liesbeth Claus bilang kandidata ng Belhika sa Miss Universe matapos na pinili ni Miss Belgium 2017 Romanie Schotte na kumalahok sa Miss World 2017. Iniluklok ang first runner-up ng Miss Russia 2017 na si Kseniya Alexandrova bilang kandidata ng Rusya sa Miss Universe matapos na pinili ni Miss Russia 2017 Polina Popova na kumalahok sa Miss World 2017.

Iniluklok si Nikoleta Todorova, isang pinalista sa Miss Universe Bulgaria 2017, bilang kandidata ng Bulgarya sa Miss Universe dahil hindi nakaabot sa minimum age requirement si Miss Universe Bulgaria 2017 Mira Simeonova. Dapat sanang kumatawan sa Irak sa Miss Universe si Vian Sulaimani. Gayunpaman, napatalsik si Sulaimani sa kaniyang titulo matapos na matuklasan na siya ay may asawa. Dahil sa pagpapatalsik kay Sulaimani, naganap ang isang casting call upang piliin ang bagong kinatawan ng Irak sa Miss Universe. Nanalo bilang Miss Iraq 2017 si Sarah Idan. Pinalitan ni Pınar Tartan, Miss Turkey Supranational 2017, si Aslı Sümen bilang Miss Turkey Universe 2017 matapos na palitan ni Sümen si Itır Esen bilang Miss Turkey World 2017, ilang oras matapos silang koronahan dahil sa isang tweet ni Esen tungkol sa 2016 Turkish coup d'état attempt.

Sa edisyong ito unang kumalahok ang Kambodya, Laos, at Nepal, at bumalik ang Ehipto, El Salvador, Etiyopiya, Gana, Irak, Irlanda, Libano, Sambia, Santa Lucia, at Trinidad at Tobago. Huling kumalahok noong 1972 ang Irak, noong 2010 ang Sambia, noong 2014 ang Ehipto, Etiyopiya, Santa Lucia, at Trinidad at Tobago, at noong 2015 ang El Salvador, Gana, Irlanda, at Libano. Ang mga bansang Belis, Dinamarka, Kenya, Kosobo, Sierra Leone, Suwisa, at Unggarya ay hindi sumali sa edisyong ito. Hindi nakasali ang Sierra Leone dahil nabigong makakuha ng visa si Miss Universe Sierra Leone 2017 Adama Kargbo. Hindi sumali ang Belis, Dinamarka, Kenya, Kosobo, Suwisa, at Unggarya matapos na mabigo ang kanilang mga organisasyong pambansa na magdaos ng kompetisyong pambansa o magtalaga ng kalahok.

Mga resulta

Mga pagkakalagay

Mga espesyal na parangal

Kompetisyon

Pormat ng kompetisyon 
Simula sa edisyong ito, 16 na semifinalist ang napili sa pamamagitan ng paunang kompetisyon at closed-door interview. Ginamit sa unang pagkakataon ang continental format, kung saan apat na semifinalist ay galing sa tatlong rehiyong heograpikal: Kaamerikahan, Europa, at Aprika at Asya-Pasipiko, at apat na semifinalist ang kabilang sa wildcards na magmumula sa anumang rehiyong heograpikal. Kumalahok sa swimsuit competition ang 16 na semifinalist at kalaunan ay pinili ang 10 semifinalist. Kumalahok sa evening gown competition ang 10 semifinalist at kalaunan ay pinili ang limang pinalista. Limang pinalista ang sumabak sa paunang question-and-answer round, at tatlong pinalista naman ang sumabak sa final question at final walk.

Komite sa pagpili

Paunang kompetisyon 

 Cecilio Asuncion – modeling director na Pilipinong Amerikano at tagapagtatag ng Slay Models
 Morgan Deane  – marketing director ng TAO Group
 Wendy Fitzwilliam – Miss Universe 1998 mula sa Trinidad at Tobago
 Isabelle Lindblom – scout ng IMG Models
 Megan Olivi– tagapagbalitang Amerikano ng Fox Sports 1
 Bill Pereira – CEO, pangulo, at co-chairman ng IDT Telecom

Final telecast 

 Wendy Fitzwilliam – Miss Universe 1998 mula sa Trinidad at Tobago
 Jay Manuel – television host, creative director, at makeup artist
 Ross Matthews – artistang Amerikano, at hurado sa RuPaul's Drag Race
 Lele Pons – personalidad sa YouTube at Vine
 Megan Olivi – Amerikanong tagapagbalita sa Fox Sports 1
 Farouk Shami – negosyante at may-ari ng Farouk Systems
 Pia Wurtzbach – Miss Universe 2015 mula sa Pilipinas

Mga kandidata

92 kandidata ang kumalahok para sa titulo.

Mga tala

Mga sanggunian

Panlabas na kawing 

 

Miss Universe